આ અંદાજ પાછળ પથ્થરો અને રેતીની ઉંમરમાં રહેલો તફાવત છે. કાર્બન ડેટિંગ જેવી પદ્ધતિ દ્વારા પદાર્થ કેટલો જૂનો છે તેનો અંદાજ લગાવી શકાય છે. રામસેતુમાંથી સંશોધકોએ રેતીના અને પથ્થરોના નમૂના લીધા. તેમના આશ્ચર્ય વચ્ચે રેતી ચાર હજાર વર્ષ જૂની હોય તેવો અંદાજ મળ્યો, જ્યારે પથ્થરો સાત હજાર વર્ષ જૂના જણાયા. રેતી અને પથ્થર વચ્ચે આટલો મોટો તફાવત જોઈને સંશોધકો વિચારમાં પડી ગયા. હિમયુગમાં દરિયાની સપાટી નીચી હતી ત્યારે બંને ભૂમિ જોડાયેલી હતી. બરફ ઓગળતા દરિયાની સપાટી વધી અને ભારત તથા લંકા વચ્ચે દરિયો આવી ગયો. એક લાંબા પટ્ટા જેવો ભાગ બહુ પાણીમાં ડૂબ્યો નહોતો. તેની આસપાસ રેતી જમા થતી રહી અને અત્યારે છે તેવો આકાર થતો ગયો. તે વખતે જો પથરાળ પ્રદેશ હોત અને પથ્થરો પણ પાણીમાં ડૂબી ગયા હોત તો તેની ઉંમર અને રેતીની ઉંમર સરખી હોવી જોઈએ. પણ પથ્થરો વધારે જૂના છે તેનો અર્થ એ કે તે અન્યત્રથી લાવવામાં આવ્યા છે.